P. Hrušovský, predseda NR SR: (2004-03-09):
J. Hurban, poslanec: Vážený pán predseda, vážený pán podpredseda vlády, kolegyne a kolegovia. Dovoľte mi, aby som vám predniesol pozmeňujúci návrh k vládnemu návrhu zákona, ktorým sa mení a dopĺňa zákon Národnej rady Slovenskej republiky o dani z pridanej hodnoty, k tlači 501. Bod prvý. § 27 má toto nové znenie: „§ 27 Sadzba dane. Sadzba dane je 17% zo základu dane“. Bod dva. § 85 sa dopĺňa o nový ods. 21 v tomto znení: „Ustanovenie § 27 sa použije na zdaniteľné plnenia, ktoré nastanú od 1. januára 2005“. Znížením sadzby dane z pridanej hodnoty sa zníži miera prerozdeľovania zdrojov z úrovne štátu. Predpokladáme, že nižšia sadzba dane bude znamenať zároveň nižšiu cenovú hladinu výrobkov tovarov a služieb a teda isté predpoklady pre rast osobnej spotreby obyvateľov. V súvislosti s tým, v konečnom dôsledku tým vytvoria isté možnosti a predpoklady pre podporu podnikania. K odôvodneniu dovoľte mi trošku viacej povedať. Vrátim sa do blízkej minulosti, do času, keď sme prijímali zákony o spotrebných daniach. Bolo to koncom prvého polroku minulého roku. Vtedy došlo k podstatnému nárastu spotrebných daní. Chcem však pripomenúť, že zďaleka to nebolo z dôvodu plnenia záväzkov voči Európskej únii pri zavádzaní minimálnych sadzieb spotrebných daní. Pravda je aj to, že pri niektorých komoditách bolo dohodnuté niekoľkoročné prechodné obdobie, to sa napríklad týkalo tabaku a tabakových výrobkov. Chcem teda pripomenúť, že hlavným dôvodom podstatného zvýšenia spotrebných daní minulý rok nebol záväzok zaviesť minimálne spotrebné dane, ale zle vypracovaný štátny rozpočet na rok 2003, v dôsledku čoho došlo k značnému, mnohomiliardovému výpadku príjmov. Už vtedy som na rokovaní finančného výboru niekoľkokrát upozorňoval, že toto zvýšenie je enormné a v konečnom dôsledku a v dlhodobejšom horizonte môže to znamenať zníženie konečnej spotreby. V súbehu so zvýšením cien energie od začiatku tohto roka, zhoršením sociálnej situácie najrozličnejších skupín obyvateľov, napríklad dôchodcov, mladých rodín s deťmi, ľudí s telesným postihnutím dochádza v posledných mesiacoch k pomerne dramatickému poklesu spotreby tovarov, ktoré sú zaťažené spotrebnou daňou. Iste, dá sa polemizovať o tom, či tento pokles predstavuje 15 až 20 % alebo 12 % alebo je 18 %. Či je to dôveryhodné, alebo nie. Keď budeme poznať definitívne údaje, môžeme sa k tomu vyjadriť. Ja som však presvedčený o tom, že aj pokles o 10 % je alarmujúci a mal by teda byť dôvodom na zamyslenie sa nad výškou daní a okrem iného podľa mňa svedčí aj o dvoch základných skutočnostiach, že sociálna situácia v značnej časti obyvateľstva v tomto roku sa opäť zhoršila a že spotrebné dane a daň z pridanej hodnoty sú príliš vysoké a že je teda legitímne a odôvodnené zaoberať sa ich prehodnotením. Toto je hlavný dôvod, prečo predkladám návrh na zníženie dane z pridanej hodnoty z terajších 19 na 17 % a to s účinnosťou od 1. januára 2005. Som presvedčený, že ak tento náš návrh bude Národnou radou prijatý, vytvorí vám, pán minister financií dostatočný časový priestor pre zodpovednú prípravu štátneho rozpočtu na rok 2005. Nevylučujem však, že v blízkej budúcnosti predložíme aj iné návrhy, ktoré sa zásadným spôsobom dotknú štátneho rozpočtu na rok 2005, napríklad zákon o spotrebných daniach či zákon o dani z príjmu. Na záver snáď len jednu alebo dve vety. Keďže podľa vyjadrenia pána ministra Ruska vývoj v príjmovej časti štátneho rozpočtu v tomto roku je veľmi priaznivý a že nebude potrebné ani viazanie, predpokladám teda, pán minister, že nebude absolútne žiaden problém nielen s podporou vo forme investičných stimulov pre Hyundai, ale že tento problém nebude ani pri kompenzácii pre dôchodcov, ktoré onedlho príde do legislatívneho procesu. Ďakujem pekne.